บลจ.กรุงไทยชูตราสารหนี้1ปีจ่ายให้3%
KTAM ชวนลงทุนตราสารหนี้ 1 ปี ชูผลตอบแทน 3% พร้อมปันผลกองทุนหุ้น
20 พ.ค. 2556

KTAM ชวนลงทุนตราสารหนี้ 1 ปี ชูผลตอบแทน 3% พร้อมปันผลกองทุนหุ้น 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 63 (KTSUPB63) ตั้งแต่วันนี้22 พ.ค. 2556 อายุ 1 ปี มูลค่า 7,000 ล้านบาท เน้นลงทุนตราสารหนี้ทั้งในและต่างประเทศ ประกอบด้วย เงินฝาก / บัตรเงินฝาก ธนาคารออมสิน ธนาคารอาคารสงเคราะห์ และ หุ้นกู้ / ตั๋วแลกเงิน สถาบันการเงิน/ บริษัทเอกชน ในสัดส่วน 70% ของมูลค่าทรัพย์สินสุทธิของกองทุน ส่วนที่เหลือลงทุนใน ECP ค้ำประกันโดย VTB Bank และ Banco BTG Pactual S.A. ผู้ลงทุนจะได้รับผลตอบแทนประมาณ 3% ต่อปี โดยบุคคลธรรมดาไม่เสียภาษี นับเป็นกองทุนที่ให้ผลตอบแทนที่สูงจึงเหมาะสำหรับการลงทุนเพื่อล็อกผลตอบแทน 
นอกจากนี้ ประชุมคณะกรรมการจัดการลงทุนมีมติจ่ายเงินปันผล 2 กองทุน ได้แก่ กองทุนเปิดกรุงไทยหุ้นทุนปันผล (KTSF) ในอัตรา 0.75 บาทต่อหน่วย 
ทั้งนี้กำหนดปิดสมุดทะเบียนในวันที่ 21 พ.ค. 2556 และจ่ายเงินปันผลในวันที่ 3 มิ.ย. 2556 โดยเป็นการจ่ายเงินปันผลครั้งที่ 2 ของปีนี้ รวม 1.50 บาทต่อหน่วย 
นายสมชัย กล่าวว่า กองทุน KTSF มีนโยบายลงทุนในหุ้นที่จดทะเบียนในตลาดหลักทรัพย์ทรัพย์ แห่งประเทศไทยโดยผู้จัดการกองทุนสามารถปรับสัดส่วนการลงทุนได้ตั้งแต่ 0100% ของมูลค่าทรัพย์สินสุทธิของกองทุน 
กองทุนจ่ายผลตอบแทนสูงกว่าเกณฑ์มาตรฐานสมาคมบริษัทจัดการลงทุน (AIMC) ณ วันที่ 10 พ.ค. 2556 ย้อนหลัง 3 เดือน กองทุนอยู่ที่ 9.63% 6 เดือนอยู่ที่ 27.25% 1 ปีอยู่ที่ 36.29% และตั้งแต่ต้นปีอยู่ที่ 18.20% 
ขณะที่เกณฑ์มาตรฐาน AIMC ย้อนหลัง 3 เดือนอยู่ที่ 8.36% 6 เดือนอยู่ที่ 25.69% 1 ปี อยู่ที่ 36.27% และตั้งแต่ต้นปีอยู่ที่ 16.56%
ทั้งนี้ มีมติจ่ายเงินปันผลกองทุนเปิดกรุงไทยหุ้นระยะยาว (KTLF) ครั้งที่ 1/2556 ในอัตรา 0.40 บาทต่อหน่วย 
กำหนดวันปิดสมุดทะเบียนในวันที่ 21 พ.ค. 2556 และจ่ายเงินวันที่ 3 มิ.ย. 2556 โดยผลตอบแทนของกองทุนสูงกว่าเกณฑ์มาตรฐาน ณ วันที่ 10 พ.ค. 2556 ย้อนหลัง 3 เดือน อยู่ที่ 9.19% 6 เดือนอยู่ที่ 26.10% 1 ปีอยู่ที่ 35.45% ตั้งแต่ต้นปีอยู่ที่ 17.52%ส่วนเกณฑ์มาตรฐาน AIMC ย้อนหลัง 3 เดือน อยู่ที่ 8.36% 6 เดือนอยู่ที่ 25.69% 1 ปี อยู่ที่ 36.27% และ YTD อยู่ที่ 16.56%